Likumprojekts

**Grozījumi likumā "Par policiju"**

Izdarīt likumā "Par policiju" (Latvijas Republikas Augstākās Padomes un Valdības Ziņotājs, 1991, 31./32.nr.; 1992, 37./38.nr.; Latvijas Republikas Saeimas un Ministru Kabineta Ziņotājs, 1994, 13., 23.nr.; 1995, 2., 24.nr.; 1996, 13.nr.; 1997, 2., 8., 23.nr.; 1999, 12., 23.nr.; 2000, 14.nr.; 2001, 21.nr.; 2002, 2., 4., 16., 22.nr.; 2003, 2., 8., 14.nr.; 2004, 13.nr.; 2005, 2., 10., 22.nr.; 2006, 14., 20.nr.; 2008, 14.nr.; 2009, 3.nr.; Latvijas Vēstnesis, 2010, 157., 183.nr.; 2011, 120.nr.; 2013, 27.nr.) šādus grozījumus:

1. Papildināt 10.panta pirmo daļu ar 21. un 22. punktu šādā redakcijā:

"21) novērst tūlītējus draudus, ja persona, kas atrodas mājoklī vai tā tuvumā, var nodarīt kaitējumu šajā mājoklī pastāvīgi dzīvojošas personas dzīvībai, brīvībai vai veselībai, līdz tiesa izskata jautājumu par personisko tiesību aizsardzības nodrošināšanu;

22) kontrolēt, kā tiek pildīti tiesas (tiesneša) nolēmumi par personisko tiesību aizsardzības nodrošināšanu."

2. Papildināt 12.panta pirmo daļu ar 10.1 punktu šādā redakcijā:

"101) ja pastāv tūlītēji draudi, ka persona, kas atrodas mājoklī vai tā tuvumā, varētu nodarīt kaitējumu šajā mājoklī pastāvīgi dzīvojošas personas (turpmāk – aizsargājamā persona) dzīvībai, brīvībai vai veselībai, uz rakstveida pieteikuma pamata pieņemt lēmumu, kas uzliek par pienākumu personai, kas rada draudus, atstāt mājokli, kur pastāvīgi dzīvo aizsargājamā persona, neatgriezties un neuzturēties minētajā mājoklī un tā tuvumā (turpmāk – policijas lēmums par nošķiršanu) tuvāk par lēmumā noteikto attālumu uz laiku līdz septiņām dienām no lēmuma pieņemšanas brīža. Policijas lēmumā par nošķiršanu var noteikt arī aizliegumu personai, kas rada draudus, kontaktēties ar aizsargājamo personu;".

3. Papildināt likumu ar 12.1 pantu šādā redakcijā:

"**12.1 pants. Policijas lēmums par nošķiršanu**

Policijas lēmumā par nošķiršanu norāda:

1) iestādes nosaukumu, adresi;

2) lēmuma sastādītāja amatu, vārdu, uzvārdu;

3) personas, kas rada draudus, vārdu, uzvārdu, personas kodu, dzīvesvietas adresi;

4) aizsargājamās personas vārdu, uzvārdu, personas kodu vai dzimšanas datumu, dzīvesvietas adresi;

5) aizsargājamās personas vai tās likumiskā pārstāvja pieteikuma policijai īsu saturu;

6) personai, kas rada draudus, uzliktos tiesiskos pienākumus un laiku, kad beidzas to izpildes termiņš;

7) personas, kas rada draudus, korespondences adresi;

8) lēmuma pamatojumu (faktu konstatējumu un tiesību normu, saskaņā ar kuru lēmums pieņemts);

9) ierakstu par lēmuma eksemplāra saņemšanu vai ierakstu par personas atteikšanos parakstīt lēmumu;

10) ziņas par lēmumam pievienotajiem dokumentiem;

11) policijas darbinieka parakstu;

12) kur un kādā termiņā šo lēmumu var apstrīdēt vai pārsūdzēt.

Policijas lēmums par nošķiršanu ir administratīvais akts, kurš stājas spēkā tā pieņemšanas brīdī un ir izpildāms nekavējoties. Policijas lēmumā par nošķiršanu noteiktais pienākums ir spēkā līdz lēmumā norādītajam laikam.

Policijas lēmums par nošķiršanu ir apstrīdams un pārsūdzams Administratīvā procesa likumā noteiktajā kārtībā. Policijas lēmuma par nošķiršanu apstrīdēšana un pārsūdzēšana neaptur tā darbību.

Ja pieņemts policijas lēmums par nošķiršanu un aizsargājamā persona vai tās likumiskais pārstāvis vēlas, lai tiesa izskatītu jautājumu par personisko tiesību aizsardzības nodrošināšanu, policija nekavējoties, bet ne vēlāk kā nākamajā darbdienā, nosūta tiesai lēmuma norakstu, personas rakstveida pieteikumu tiesai, kā arī citu informāciju, kas ir policijas rīcībā un var būt noderīga tiesai, izskatot jautājumu par personisko tiesību aizsardzības nodrošināšanu.

Personai, kas rada draudus, var uzlikt piespiedu naudu katru reizi, kad tā pārkāpusi policijas lēmumu par nošķiršanu.

Šā panta piektajā daļā minēto un citu Administratīvā procesa likumā paredzēto piespiedu izpildes līdzekļu piemērošanas apstrīdēšana vai pārsūdzēšana neaptur to izpildi.

Ministru kabinets izdod noteikumus, kuros nosaka:

1) policijas lēmuma par nošķiršanu paraugu, tā izgatavošanas, pieņemšanas, izsniegšanas, izpildīšanas un uzskaites kārtību;

2) kārtību, kādā pieņem un pārsūta pieteikumu tiesai, lai tiesa izskatītu jautājumu par personisko tiesību aizsardzības nodrošināšanu;

3) kārtību, kādā kontrolējama tiesas (tiesneša) nolēmuma par personisko tiesību aizsardzības nodrošināšanu pildīšana."

4. 19.pantā:

papildināt otro daļu ar 6.punktu šādā redakcijā:

"6) tūlītēju draudu novēršana, ja persona, kas atrodas mājoklī vai tā tuvumā, var nodarīt kaitējumu aizsargājamās personas dzīvībai, brīvībai vai veselībai, līdz tiesa izskata jautājumu par personisko tiesību aizsardzības nodrošināšanu.";

papildināt trešo daļu pēc skaitļiem "1.–4." ar vārdu un skaitli "un 6.";

papildināt sesto daļu pēc vārdiem "minētās tiesības" ar vārdiem un skaitļiem "pildot šā panta otrās daļas 6.punktā minētos pienākumus – 12.panta 16.punktā un 12.1pantā minētās tiesības".

Likums stājas spēkā 2014.gada 1.janvārī.

Tieslietu ministrs

J.Bordāns